“Faol tadbirkor” koʻkrak nishonini taʼsis etish toʻgʻrisida
(resolution, 2025-04-22)

Mamlakatimizda tadbirkorlikni rivojlantirish, aholini ish bilan taʼminlash, respublikaning eksport salohiyatini oshirish va innovatsiyalar joriy qilishda oʻzining munosib hissasini qoʻshayotgan biznes vakillarini ragʻbatlantirish, shuningdek, 2021-yil 20-avgust kuni Oʻzbekiston Respublikasi Prezidentining tadbirkorlar bilan oʻtkazilgan ochiq muloqoti doirasida belgilangan vazifalar ijrosini taʼminlash maqsadida: 1. “Faol tadbirkor” koʻkrak nishoni taʼsis etilsin. 2. Belgilansinki: “Faol tadbirkor” koʻkrak nishoni bilan mamlakatimizda tadbirkorlikni rivojlantirish, ish oʻrinlarini yaratish, innovatsiyalar joriy qilish, soliqlarni oʻz vaqtida toʻlash, mahsulot va xizmatlarni eksport qilish, yetuk mutaxassislar tayyorlash hamda biznesdagi muvaffaqiyatlari va ijtimoiy faolligi bilan barchaga namuna boʻlayotgan tadbirkorlar taqdirlanadi; “Faol tadbirkor” koʻkrak nishoni har yili 20-avgust — Tadbirkorlar kuni arafasida Oʻzbekiston Respublikasi Prezidenti yoki uning nomidan Oʻzbekiston Respublikasi Oliy Majlisi Senatining Raisi, Oʻzbekiston Respublikasi Oliy Majlisi Qonunchilik palatasining Spikeri, Oʻzbekiston Respublikasi Prezidenti yordamchisi, Oʻzbekiston Respublikasining Bosh vaziri, vazirlik, idora va jamoat birlashmalarining respublika organlari rahbarlari, Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahar hokimlari, shuningdek, bunga vakil qilingan boshqa shaxslar tomonidan tantanali vaziyatda topshiriladi; “Faol tadbirkor” koʻkrak nishoni bilan taqdirlangan shaxslar haqida har yili “Yilning ilgʻor tadbirkorlari” kitobi chop etib boriladi. 3. Quyidagilar: “Faol tadbirkor” koʻkrak nishoni toʻgʻrisidagi nizom 1-ilovaga muvofiq; “Faol tadbirkor” koʻkrak nishonining tavsifi 2-ilovaga muvofiq tasdiqlansin. 4. Vazirlar Mahkamasi Savdo-sanoat palatasi bilan birgalikda: “Faol tadbirkor” koʻkrak nishonlari va ularning guvohnomalari belgilangan tartibda tayyorlanishini; “Faol tadbirkor” koʻkrak nishoni bilan taqdirlangan shaxslar haqida har yili “Yilning ilgʻor tadbirkorlari” kitobi chop etib borilishini taʼminlasin. 5. “Faol tadbirkor” koʻkrak nishonini berish, uni tayyorlash hamda “Yilning ilgʻor tadbirkorlari” kitobini chop etish bilan bogʻliq sarf-xarajatlar Savdo-sanoat palatasining oʻz mablagʻlari hisobidan amalga oshiriladi. 6. Axborot va ommaviy kommunikatsiyalar agentligi Oʻzbekiston Milliy axborot agentligi va Oʻzbekiston Milliy teleradiokompaniyasi bilan birgalikda “Faol tadbirkor” koʻkrak nishoni bilan taqdirlashga bagʻishlangan tadbirlarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 7. Mazkur qarorning ijrosini nazorat qilish Oʻzbekiston Respublikasi Prezidenti Administratsiyasi rahbari S.U. Umurzakov zimmasiga yuklansin. 1. Ushbu Nizom “Faol tadbirkor” koʻkrak nishoni (keyingi oʻrinlarda — koʻkrak nishoni) bilan taqdirlash tartibini belgilaydi. 2. Koʻkrak nishoni bilan mamlakatimizda tadbirkorlikni rivojlantirish, ish oʻrinlarini yaratish, innovatsiyalar joriy qilish, soliqlarni oʻz vaqtida toʻlash, mahsulot va xizmatlarni eksport qilish, yetuk mutaxassislar tayyorlash hamda biznesdagi muvaffaqiyatlari va ijtimoiy faolligi bilan barchaga namuna boʻlayotgan tadbirkorlar taqdirlanadi. Koʻkrak nishoni bilan Oʻzbekiston Respublikasi fuqarosi boʻlmagan shaxslar ham taqdirlanishi mumkin. 3. Savdo-sanoat palatasining hududiy boshqarmalari mahalliy ijro etuvchi hokimiyat organlari bilan kelishilgan holda, koʻkrak nishoni bilan taqdirlash uchun nomzodlar boʻyicha takliflarni har yili 10-iyulga qadar Savdo-sanoat palatasiga (keyingi oʻrinlarda — Palata) taqdim etadi. 4. Koʻkrak nishoni bilan taqdirlash boʻyicha takliflarga nomzod haqida quyidagi hujjatlar ilova qilinadi: nomzodning maʼlumotnomasi (obyektivka); nomzodning shaxsini tasdiqlovchi hujjat nusxasi (fuqarolik pasporti yoki ID-karta); nomzodning soʻnggi uch yil davomida tadbirkorlikni rivojlantirish borasidagi faoliyati aks ettirilgan tavsifnoma. 5. Koʻkrak nishoni bilan taqdirlashga oid takliflarni koʻrib chiqish uchun Palata raisi tomonidan 7 kishidan iborat tarkibda komissiya (keyingi oʻrinlarda — Komissiya) tashkil etiladi. 6. Komissiya tarkibi va Komissiya toʻgʻrisidagi nizom Palata raisi tomonidan tasdiqlanadi. 7. Koʻkrak nishoniga nomzodlarni koʻrib chiqish natijalari har yili 25-iyulga qadar Komissiya bayonnomasi bilan rasmiylashtiriladi. 8. Nomzodlarning roʻyxati, ular tomonidan amalga oshirilgan ishlarning qisqacha tavsifi Komissiya bayonnomasining tegishli ilovasi bilan tasdiqlanadi va uning asosida taqdimnoma tayyorlanadi. 9. Taqdimnoma Palata raisi imzosi bilan har yili 1-avgustga qadar Oʻzbekiston Respublikasi Prezidenti huzuridagi Davlat mukofotlari va geraldika boʻyicha komissiyaga kiritiladi. 10. Koʻkrak nishoni bilan taqdirlash Oʻzbekiston Respublikasi Prezidentining qarori bilan amalga oshiriladi. 11. Koʻkrak nishoni har yili 20-avgust — Tadbirkorlar kuni arafasida Oʻzbekiston Respublikasi Prezidenti yoki uning nomidan Oʻzbekiston Respublikasi Oliy Majlisi Senatining Raisi, Oʻzbekiston Respublikasi Oliy Majlisi Qonunchilik palatasining Spikeri, Oʻzbekiston Respublikasi Prezidenti yordamchisi, Oʻzbekiston Respublikasining Bosh vaziri, vazirlik, idora va jamoat birlashmalarining respublika organlari rahbarlari, Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahar hokimlari, shuningdek, bunga vakil qilingan boshqa shaxslar tomonidan tantanali vaziyatda topshiriladi. 12. Bir shaxs koʻkrak nishoni bilan bir marta mukofotlanadi. 13. Koʻkrak nishoni davlat mukofotlaridan keyin koʻkrakning chap tomoniga taqiladi. 14. Palata ushbu Nizomga muvofiq koʻkrak nishoniga tavsiya etilgan nomzodlar hujjatlarining xolis koʻrib chiqilishi uchun bevosita masʼuldir. 15. Ushbu Nizom talablari buzilishida aybdor shaxslar qonunchilik hujjatlarida belgilangan tartibda javobgar boʻladi. “Faol tadbirkor” koʻkrak nishoni diametri 34 millimetrli doira shaklida boʻlib, 0,25 mikron qalinlikdagi oltin bilan qoplangan mis qotishmasidan tayyorlanadi. Koʻkrak nishonining oʻrta qismi diametri 25 millimetr boʻlgan doira shaklidagi boʻrtma gardish bilan oʻralgan. Doiraning markazida belgi-tamgʻalar tasvirlangan boʻlib, bunday tamgʻalar qadimgi usta-hunarmand tadbirkorlar tomonidan yasalgan va sotuvga chiqarilgan hamda Oʻzbekiston hududida topilgan mahsulotlar namunalarida aks etgan. Ular azaldan yurtimiz hududida yashab kelgan tadbirkorlarning ramzlari boʻlib kelgan. Markazdagi belgi-tamgʻalar atrofida ularni ushlab turgan tadbirkor qoʻllarini ifodalovchi tasvirlar tilla rangda aks ettirilgan. Koʻkrak nishonining ustki qismida aylana boʻylab “FAOL TADBIRKOR” yozuvi bitilgan. Harflarning balandligi — 2,2 millimetr. Koʻkrak nishonining pastki qismida aylana boʻylab 5 qirrali 14 yulduz aks ettirilgan. Koʻkrak nishonining orqa tomonida Oʻzbekiston Respublikasi Davlat gerbi tasvirlangan. Tasvirlar va yozuvlar boʻrtmadir. Koʻkrak nishoni ilmoq va halqa yordamida toʻgʻri toʻrtburchak shaklidagi qadagʻichga ulangan. Qadagʻich boʻyi — 19 millimetr, eni — 25 millimetr. Qadagʻich teng oʻlchamli koʻk va och koʻk rangdagi shoyi lenta bilan qoplangan boʻlib, uning eni 21 millimetrni tashkil etadi. Qadagʻichning orqa tomoniga koʻkrak nishonini kiyimga taqib qoʻyish uchun toʻgʻnogʻich koʻrinishidagi moslama oʻrnatilgan.